Oficiālais Vēstnesis L 236 , 23/09/2003 Lpp. 0878 - 0879



4. BRĪVA KAPITĀLA APRITE Līgums par Eiropas Savienību; Eiropas Kopienas dibināšanas līgums. 1. Neskarot pienākumus, kas noteikti Līgumos, uz kuriem balstās Eiropas Savienība, Polija var piecus gadus no pievienošanās dienas paturēt spēkā noteikumus par otro mājokļu iegādi, kuri paredzēti 1920. gada 24. marta Aktā par nekustamā īpašuma iegādi ārvalstniekiem (Dz.U. 1996, Nr 54, poz. 245 ar grozījumiem), ņemot vērā tā grozījumus. Attiecībā uz otro mājokļu iegādi dalībvalstu un Eiropas Ekonomikas zonas nolīguma līgumslēdzēju valstu pilsoņiem, kas četrus gadus pēc kārtas likumīgi dzīvojuši Polijā, nepiemēro šā punkta iepriekšējās daļas noteikumus un jebkādas procedūras, ko neattiecina uz Polijas pilsoņiem. 2. Neskarot pienākumus, kas noteikti Līgumos, uz kuriem balstās Eiropas Savienība, Polija var divpadsmit gadus no pievienošanās dienas paturēt spēkā noteikumus par lauksaimniecības zemes un mežu iegādi, kuri paredzēti 1920. gada 24. marta Aktā par nekustamā īpašuma iegādi ārvalstniekiem (Dz.U. 1996, Nr 54, poz. 245 ar grozījumiem), ņemot vērā tā grozījumus. Attiecībā uz lauksaimniecības zemes un mežu iegādi dalībvalstu pilsoņiem vai juridiskām personām, kas izveidotas saskaņā ar citas dalībvalsts tiesību aktiem, nekādā gadījumā nedrīkst piemērot noteikumus, kas ir nelabvēlīgāki par noteikumiem, kuri ir spēkā Pievienošanās līguma parakstīšanas dienā. Sākot ar pievienošanās dienu, attiecībā uz lauksaimniecības zemes un mežu iegādi dalībvalstu un Eiropas Ekonomikas zonas nolīguma līgumslēdzēju valstu pilsoņiem, kas vēlas veikt uzņēmējdarbību kā pašnodarbināti zemnieki un kas vismaz trīs gadus pēc kārtas likumīgi dzīvojuši un kā fiziskas vai juridiskas personas nomājuši zemi Polijā, nepiemēro šā punkta iepriekšējās daļas noteikumus un jebkādas procedūras, ko neattiecina uz Polijas pilsoņiem. Attiecībā uz Warmińsko-Mazurskie, Pomorskie, Kujawsko-Pomorskie, Zachodniopomorskie, Lubuskie, Dolnośląskie, Opolskie un Wielkopolskie vojevodistēm attiecīgajā vietā nodzīvotais laiks vai zemes nomas laiks, kas minēts iepriekšējā teikumā, ir septiņi gadi. Katram attiecīgās dalībvalsts pilsonim, kas nomājis zemi Polijā, nomas laiku līdz zemes pirkšanai aprēķina individuāli, skaitot no sākotnējā nomas līguma apliecinātās noslēgšanas dienas. Pašnodarbināti zemnieki, kas zemi nomājuši nevis kā fiziskas personas, bet gan kā juridiskas personas, var tiesības, ko nomas līgums paredz juridiskajai personai, nodot paši sev kā fiziskai personai. Aprēķinot nomas laiku līdz pirkuma tiesību iegūšanai, ņem vērā laikposmus, kad attiecīgā persona zemi nomājusi kā juridiska persona. Fizisko personu nomas līgumu noslēgšanas dienu var apliecināt retrospektīvi, un tad tiek ņemts vērā apliecināto līgumu kopējais nomas laiks. Netiek noteikti termiņi, kad pašnodarbinātiem zemniekiem viņu pašreizējie nomas līgumi jāpārveido par fizisku personu līgumiem vai rakstiskiem līgumiem ar apliecinātu noslēgšanas dienu. Nomas līgumu pārveides procedūrai jābūt atklātai, un tā nekādā gadījumā nedrīkst būt jauns šķērslis. Šo pārejas posma pasākumu vispārēju pārskatīšanu veic trešajā gadā pēc pievienošanās dienas. Šajā sakarā Komisija iesniedz ziņojumu Padomei. Padome pēc Komisijas priekšlikuma var ar vienprātīgu lēmumu saīsināt vai pārtraukt šā panta pirmajā daļā paredzēto pārejas posmu. Pārejas posmā Polija var piemērot tiesību aktos noteiktas atļauju saņemšanas procedūras, tādējādi nodrošinot, ka atļaujas nekustamā īpašuma iegādei Polijā piešķir, pamatojoties uz objektīviem, stabiliem, atklātiem un publiskiem kritērijiem. Šos kritērijus piemēro nediskriminējot, un tie ir vienādi visu dalībvalstu pilsoņiem, kas dzīvo Polijā. --------------------------------------------------